Goeie nuus: Radio Pretoria kry lisensies vir agt senderstasiesDie sangeres, Nadine, het onlangs by Radio Pretoria gekuier. Foto: Radio Pretoria se Facebookblad. Radio Pretoria het gister ŉ slag geslaan vir gemeenskapradiostasies en Afrikaans. Na ŉ 17-maande lange stryd wat bestaan het uit onderhandelinge, nuwe lisensie-aansoeke, mooipraat en harde werk, het die Onafhanklike Kommunikasie-owerheid (Icasa) Radio Pretoria Dinsdag in kennis gestel dat gemeenskapsuitsaailisensies vir die agtste sender van Radio Pretoria in Limpopo, Noordwes, Mpumalanga en die noorde van KwaZulu-Natal toegeken is. Die senders is as Radio Wolkberg, Radio Ysterberg, Radio Naboom, Radio Kransberg, Radio Dagbreek, Radio Tafelkop, Radio Magaliesberg en Radio Drakensberg gelisensieer. Volgens Willie Spies, besturende direkteur van Radio Pretoria, sal die nuwe gelisensieerde senders funksioneer as dogter-stasies van Radio Pretoria. Elke dogterstasie sal sy eie direksie uit die betrokke gemeenskap aanwys. Radio Pretoria sal die radiostasies help om hul eie plaaslike inhoud te vervaardig terwyl Radio Pretoria ook, binne die riglyne van die uitsaai-owerhede, steeds die kernprograminhoud aan die dogterstasies sal lewer. Radio Pretoria sal nou ook broodnodige beleggings kan maak om die uitsaai-toerusting by elke stasie op te gradeer na ŉ hoëgehalte, ononderbroke, vol-stereo klank. “Ons kan net dankie sê aan ons luisteraars wat ons geduldig ondersteun het en ook in die tye van onsekerheid by ons gestaan het. Ons dank ons Hemelse Vader wat vir ons die onmoontlike bly moontlik maak en Radio Pretoria gelei het tot nuwe hoogtes,” het Spies gesê. Volgens Spies is dit Radio Pretoria se visie om die nommer een gemeenskapsradio vir die Afrikanergemeenskap oor die hele land te wees. “Hierdie deurbraak is vir ons ŉ belangrike mylpaal op die pad na daardie visie,” het hy verder gesê. Lees ook Willie Spies se rubriek oor Radio Pretoria se geskiedenis van struggle radio na toekomsradio hier.